Ühenduse ökomärgise andmise süsteem on välja töötatud propageerimaks tooteid, mille keskkonnamõju on võrreldes samasse tooterühma kuuluvate toodetega väiksem, ning tarbijatele toodete kohta täpse ja teaduslikult põhjendatud teabe ja juhiste andmiseks. Komisjon ja liikmesriigid peavad edendama ökomärgise kasutamist teadlikkuse tõstmise ja teabekampaaniate korraldamise kaudu. Nad peavad tagama kooskõlastatuse ühenduse ökomärgise süsteemi ja olemasolevate siseriiklike süsteemide vahel.  Komisjon lõpetas 2005. aastal ökomärgise hindamisprotsessi vastavalt ökomärgist käsitlevate õigusaktide nõuetele ning avaldas lõplikud soovitused, uurimise tulemused ja kommenteeritud kokkuvõtte. 2006. aasta veebruaris võttis komisjon vastu otsuse, millega kehtestati ühenduse ökomärgise töökava. 2007. aasta juunis võttis komisjon vastu otsuse, millega kehtestati seepidele, šampoonidele ja juuksepalsamitele ühenduse ökomärgise andmise ökoloogilised kriteeriumid.